דייגו קוסטה

ראשית דרכו

קוסטה נולד בלגארטו שבברזיל. הוא קיבל את השם דייגו על שמו של הכדורגלן הארגנטינאי דייגו מראדונה. קוסטה החל את הקריירה המקצועית שלו בספורטינג בראגה הפורטוגלית, לאחר ששיחק באופן במחלקת הנוער של הקבוצה ולפני כן במחלקת הנוער של ברצלונה אספורטה קלוב מברזיל.
בקיץ 2006 הושאל קוסטה לפנאפייל מהליגה הפורטוגזית השנייה. בספורטינג בראגה כבש את שערו האירופי הראשון - בגביע אופ"א, בניצחון 1-0 על פארמה. בחלון ההעברות ביולי 2007 נרכש קוסטה על ידי אתלטיקו מדריד מהלה ליגה, תמורת מיליון וחצי אירו, בתמורה ל-50% מכרטיסו. בעונות 2007/2008 ו-2008/2009 הושאל קוסטה לסלטה ויגו ולאלבסטה מהליגה הספרדית השנייה.
ב-8 ביולי 2009 נמכר קוסטה לריאל ואיאדוליד, כחלק מעסקה בה עשה סרחיו אסנחו את הדרך ההפוכה, לאתלטיקו. במדי ויאדוליד הופיע קוסטה 36 פעמים, וכבש 9 שערים בכל המסגרות. למרות יכולתו המצוינת של קוסטה, ירדה ויאדוליד לליגה הספרדית השנייה, לאחר שסיימה במקום ה-18, הפרש נקודה אחת בלבד ממאלגה שהייתה במקום ה-17.

אתלטיקו מדריד

ביוני 2010 חזר קוסטה לאתלטיקו מדריד, שרכשה את כרטיס השחקן שלו במלואו. ב-26 בספטמבר כבש את שער הבכורה שלו בקבוצה, לאחר שנכנס כחילוף לסרחיו אגוארו שנפצע, במשחק בו ניצחה אתלטיקו את ריאל סרגוסה.
בחודש יולי 2011 נפצע קוסטה באופן חמור, פציעה שהשביתה אותו עד לסיום המחצית הראשונה של העונה. בינואר 2012 הושאל קוסטה לראיו ואיקאנו עד לסיום העונה. ב-5 חודשים בואיקאנו כבש קוסטה 10 שערים ב-16 הופעות ליגה.
בדצמבר 2012 היה מעורב קוסטה ב-2 תגרות ב-2 משחקים נפרדים: החל במשחק הדרבי של מדריד, בהפסד 2-0 לריאל מדריד, בו לא ננקטו נגד קוסטה צעדים משמעותיים, והמשך במשחק בשלב הבתים של הליגה האירופית, בהפסד 1-0 לוויקטוריה פילזן, כאשר לאחריו הורחק קוסטה על ידי אופ"א מ-4 משחקים. על אף התנהגותו הבעייתית של קוסטה, מאמנו דייגו סימאונה המשיך לתת לו קרדיט.
בחצי גמר גביע המלך הספרדי נפגשה אתלטיקו עם סביליה. במשחק הראשון כבש קוסטה צמד פנדלים בניצחון 2-1, והמשחק השני נגמר בשוויון 2-2, ואתלטיקו עלתה לגמר גביע המלך.
בגמר נפגשה אתלטיקו עם יריבתה העירונית, ריאל מדריד. בגמר, שנערך ה-17 במאי 2013, כבש קוסטה את שער השוויון בדקה ה-35. שער הניצחון נכבש מראשו של ז'או מיראנדה, בדקה ה-99. משחק זה נגמר בניצחון 2-1 לאתלטיקו, שהיה הניצחון הראשון של אתלטיקו בדרבי של מדריד מזה 14 שנים, משנת 1999. אתלטיקו זכתה בתואר לראשונה מאז שנת 1996.
באוגוסט 2013 חידש קוסטה את חוזהו באתלטיקו עד לשנת 2018 תוך הכפלת שכרו. במשחק פתיחת עונת 2013/2014 כבש קוסטה צמד בניצחון קבוצתו 3-1 על סביליה. ב-22 בספטמבר כבש קוסטה צמד בהופעת הבכורה שלו בליגת האלופות, בניצחון 3-0 על אוסטריה וינה.
בשמינית גמר ליגת האלופות, נפגשה אתלטיקו עם מילאן, וקוסטה כבש בניצחון 1-0 על מילאן בסן סירו והוסיף צמד במשחק השני בניצחון 1-4 לאתלטיקו בויסנטה קלדרון, ובכך סייע לקבוצתו להעפיל לרבע גמר ליגת האלופות. בחצי הגמר, נפגשה אתלטיקו עם צ'לסי. לאחר תיקו מאופס במדריד, ניצחה אתלטיקו 3-1 בסטמפורד ברידג', ועלתה לגמר ליגת האלופות לראשונה מאז שנת 1974 ובפעם השנייה בלבד בתולדותיה.

צ'לסי

ב-1 ביולי 2014 חתם במועדון האנגלי צ'לסי עבור 40 מיליון יורו.
ב-27 ביולי ערך את הופעת הבכורה שלו בקבוצה וכבש שער במשחק ידידות נגד אולימפיה ליובליאנה. ב-18 באוגוסט במחזור הראשון של הליגה האנגלית בעונת 2014/2015, כבש את שער הבכורה שלו בליגה בניצחון צ'לסי 1-3 על ברנלי. ב-13 בספטמבר 2014, כבש קוסטה את השלושער הראשון שלו במדי צ'לסי בניצחון קבוצתו 4-2 על סוונסי סיטי במסגרת המחזור הרביעי בפרמייר ליג. ב-12 במרץ 2016 נשך קוסטה את גארת' בארי וקיבל כרטיס אדום.
בעונת 2016/2017 כבש קוסטה צמד שערי ניצחון מאוחרים בשני משחקי פתיחת העונה נגד ווסטהאם יונייטד ו-ווטפורד. קוסטה הוסיף צמד שערים נגד סוונסי ושער נגד ליברפול. ב-15 באוקטובר כבש בניצחון 3-0 על לסטר, וב-17 בדצמבר כבש קוסטה את שערו ה-13 בליגה והעניק לצ'לסי ניצחון 1-0 על קריסטל פאלאס. קוסטה סיים את עונת 2016/17 עם 20 כיבושים וזכה עם צ'לסי בפרמייר ליג.
ב-21 בספטמבר 2017 הושג סיכום בין צ'לסי לאתלטיקו מדריד על חזרתו של קוסטה לאתלטיקו בינואר 2018. קוסטה חתם רשמית באתלטיקו מדריד ב-1 בינואר 2018.

נבחרת ברזיל

ב-5 במרץ 2013 זומן קוסטה לראשונה לסגל נבחרת ברזיל, על ידי המאמן פיליפה סקולארי, לסדרת משחקי ידידות. הופעת הבכורה שלו הייתה נגד איטליה ,כאשר נכנס כמחליף לפרד. לזכותו הופעה נוספת במדי ברזיל, נגד רוסיה.

נבחרת ספרד

בספטמבר 2013 הביע קוסטה את רצונו לשחק עבור נבחרת ספרד, שכן זה התאפשר בשל היותו אזרח ספרדי, ומכיוון שלא שיחק משחק רשמי במדי נבחרת ברזיל.
חרף התנגדות התאחדות הכדורגל הברזילאית, ב-5 במרץ 2014 השלים 90 דקות בהופעת הבכורה שלו בניצחון ספרד על איטליה 0-1. קוסטה כבש את שער הבכורה שלו במדי הנבחרת הספרדית ב-12 באוקטובר 2014, בניצחון 0-4 של ספרד על לוקסמבורג במסגרת משחקי מוקדמות יורו 2016.
קוסטה זומן למונדיאל 2018 וכבש שני שערים בתיקו 3:3 עם נבחרת פורטוגל.